****

**A SzilasTV választási műsorával kapcsolatos tájékoztató**

**polgármester jelöltek számára**

Amint az ismert, a köztársasági elnök 2019. október 13. napjára, vasárnapra tűzte ki a helyi önkormányzati általános választásokat.

A SzilasTV-t működtető EnterArt Sajtó és Reklám Produkciós Iroda Bt. a 2019. évi helyi önkormányzati választással kapcsolatban az alábbiakban kíván eljárni, s erről a következő módon tervezi értesíteni a jelölteket:

**A SzilasTV a választással kapcsolatban politikai reklámokat nem tesz közzé.**

*(A választási eljárásról szóló 2013. évi XXXVI. törvény (továbbiakban: Ve.) 148. §-a alapján választási kampányidőszakban politikai hirdetést csak azok a médiaszolgáltatásokról és a tömegkommunikációról szóló 2010. évi CLXXXV. törvény szerint sajtóterméknek minősülő és a hatósági nyilvántartásban szereplő orgánumok tehetnek közzé, amelyek hirdetési árjegyzéküket előzőleg megküldték az Állami Számvevőszék részére. A Ve. 148. § (2) bekezdése alapján a sajtóterméknek a választás kitűzését követő 5 munkanapon belül kell az Állami Számvevőszékhez eljuttatnia hirdetési árjegyzékét, amelyet az ÁSZ nyilvántartásba vesz, és honlapján közzétesz. A sajtótermék ugyanezt az árjegyzékét a honlapján közzéteszi.)*

**Ugyanakkor szerkesztőségünk azonos feltételek közepette lehetőséget nyújt a jelölteknek a televízió választási műsorában való bemutatkozásra.**

Az adáskörzetünkbe eső településeken – Gödöllő, Kerepes, Kistarcsa, Mogyoród, Nagytarcsa – felkínáljuk a lehetőséget a polgármester-jelöltek számára, hogy választási műsorunkban bemutatkozzanak, az alábbi feltételek szerint:

A jelöltek számára rendelkezésre álló műsoridő személyenként legfeljebb 20 perc.

A rendelkezésre álló műsoridőnél rövidebb lehet a bemutatkozás, túllépni azonban nem lehet a keretet.

A bemutatkozáshoz az alábbi témaköröket kínáljuk, amelyeket munkatársunk kérdés formájában feltesz a jelölnek:

* Kérjük, mutatkozzon be kívánsága szerint, utalva társadalmi/politikai szervezetekben, a közigazgatásban vagy bármely más területen szerzett tapasztalataira, amelyek alkalmassá tehetik Önt a polgármesteri feladatok ellátására!
* Kérjük, fejtse ki, hogy a településén az elmúlt évek során történtek közül miket tart pozitívnak, miket negatívnak!
* Polgármesterré való megválasztása esetén milyen lépéseket kíván tenni a település fejlődése érdekében?

Mivel a bemutatkozás nem minősülhet politikai reklámnak, ezért a politikai reklám elemei sem szerepelhetnek benne (logó, szlogen stb.).

Az előre rögzített felvételeket a SzilasTV szeptemberi adásaiban tervezi közreadni, természetesen minden adásnapunkat követően további hat napon, azonos időpontban ismételve.

Amennyiben adott településen több polgármesterjelölt is indul, őket egy műsorblokkban mutatjuk be, vezetéknevük betűrendes sorrendjében.

A nemzetiségi önkormányzati választással kapcsolatban a SzilasTV minden településre vonatkozóan ismerteti a választáson indulók névsorát.

A Tisztelt Választási Bizottsághoz eljuttatott közleményünket honlapunkon is közzé tesszük ([www.szilastv.hu](http://www.szilastv.hu)), az alábbi felhívással kiegészítve:

Kérjük, aki élni kíván a bemutatkozás lehetőségével, a fentiek alapján szíveskedjen felkészülni, és részvételi szándékáról értesíteni minket az alábbi elérhetőségeken!

E-mail: szilastv@gmail.com

Telefon: 06-30-228-9506

Tisztelettel:

Zsalakó István

 főszerkesztő